# Casa Joaquim Serra i Franch

La casa Joaquim Serra i Franch és un edifici situats als carrers d'Avinyó, 46 i d'en Carabassa, 9 de Barcelona, catalogat com a bé amb elements d'interès (categoria C). Tot i que actualment siguin finques separades, antigament estava unit al dels carrers d'en Carabassa, 8 i d'en Serra, 9 per un pont, enderrocat per a la seva construcció.

## Història

El 1785, el corredor reial de canvis Antoni Torredà va adquirir en emfiteusi unes cases als carrers dels Escudellers (actualment d'Avinyó), d'en Carabassa i d'en Serra, i l'any següent va demanar permís per a reconstruir el frontis del carrer d'en Serra amb planta baixa i tres pisos. El 1787, va fer construir un edifici de planta baixa i tres pisos sobre una part del jardí del carrer d'en Carabassa, així com estintolar el pont que el comunicava amb l'edifici del carrer dels Escudellers, i poc després, va demanar permís per a posar balcons a l'edifici que acabava de construir. El 1788, va demanar permís per a reconstruir el frontis del carrer dels Escudellers.
Posteriorment, la finca va passar a mans del comerciant i fabricant de paper Miquel Elias i Vilarrúbia (1766-1841) que va constituir la societat Elías y Sobrino amb el seu nebot Joaquim Serra i Franch (Capellades, 1780 - Barcelona, 1864), que el 1860 va encarregar al mestre d'obres Josep Nolla la reedificació de la casa del carrer dels Escudellers, que va suposar l'enderrocament del pont sobre el carrer d'en Carabassa.

## Descripció

Es tracta d'un edifici de planta baixa, quatre pisos i àtic, amb façana a dos carrers, que presenta les característiques pròpies de l'arquitectura dels edificis d'habitatges de mitjans del segle xix. Els baixos del carrer d'Avinyó tenen obertures d'arc escarser i de llinda plana al d'en Carabassa. El parament presenta un especejament en franges horitzontals.
El portal de la façana principal del carrer d'Avinyó està emmarcat per motllures, i a sobre del qual hi ha el balcó doble central del primer pis. El parament és a base d'un estucat llis emmarcant les obertures i amb plafons senzills entre els balcons, i a nivell dels forjats hi ha impostes motllurades.

## Vegeu també

* Cases Miquel Elias
* Can Bros
* Molí Nou (Gelida)

## Referències

* 1 2 3 «Edifici d'habitatges». Catàleg de Patrimoni. Ajuntament de Barcelona.
* ↑ «Parcel·la cadastral 1414202DF3811C». Punt d'Informació Urbanística de Barcelona. Ajuntament de Barcelona.
* ↑ AHPB, notari Joan Fontrodona i Roura, 31-08-1785 i notari Daniel Troch, manual 1.037/33 (4a part), f. 79-85, 15-09-1785.
* ↑ «Antonio Torredà. Corredor Reial de Canvis. Serra. Casa. Planta baixa i tres pisos. Enderrocar i reedificar». C.XIV Obreria C-140/1786-34. AHCB, 08-03-1786.
* ↑ «Antonio Torredà. Corredor Reial de Canvis. Carabassa. Casa. Edificar, apuntalar un pont de fusta». C.XIV Obreria C-44/1787-91. AHCB, 26-04-1787.
* ↑ «Antonio Torredà. Corredor Reial de Canvis. Carabassa. Casa. Posar balcons. Planta baixa més tres pisos». C.XIV Obreria C-46/1787-219. AHCB, 10-10-1787.
* ↑ «Antonio Torredà. Corredor Reial de Canvis. Escudellers i Carabassa. Casa. Enderrocar i reedificar. Planta baixa més tres pisos». C.XIV Obreria C-48/1788-138. AHCB, 06-07-1788.
* 1 2 Rovira i Tobella, 2008.
* ↑ Diario de Barcelona, 25-02-1826, p. 446.
* ↑ Diario de Barcelona, 17-07-1840, p. 2771.
* ↑ AMCB, 10-05-1860.

## Bibliografia

* Rovira i Tobella, Ramon «Els propietaris de la fàbrica de paper "La Gelindese" de Gelida (1791-1918)». Paratge, 20-21, 2008, pàg. 159-165.